|  |  |
| --- | --- |
| **MuistioLUONNOS** |  |
|  |  |
|  |  |
| 22.2.2023 | Diaarinro |

**Ehdotus valtioneuvoston asetukseksi valtion avustuksen myöntämisestä Suomen luontopaneelin tehtävien täyttämiseksi**

Pääasiallinen sisältö

Asetuksen tarkoituksena on tarkentaa avustusmenettelyä Suomen luontopaneelin tehtävien täyttämiseksi. Asetus annetaan valtionavustuslain (688/2001) 8 §:n nojalla.

Uusi luonnonsuojelulaki tulee voimaan 1.6.2023. Lain 12 §:n mukaan Suomen luontopaneeli on riippumaton tieteellinen asiantuntijaelin. Säännöksen 1 momentin mukaan valtioneuvosto asettaa luontopaneelin neljän vuoden määräajaksi kerrallaan. Suomen luontopaneelissa tulee olla edustus eri tieteenaloilta.

Suomen luontopaneelin tehtävänä on luonnonsuojelulain 12 §:n 2 momentin mukaan tuottaa, koostaa ja eritellä tieteellistä tietoa luonnon monimuotoisuutta koskevien politiikkatoimien suunnittelua, toimeenpanoa, seurantaa ja päätöksentekoa varten. Näitä tehtäviä varten luontopaneeli voi antaa myös lausuntoja luonnon monimuotoisuuteen vaikuttavista suunnitelmista ja muista asiakirjoista. Luontopaneeli voi tuottaa myös muita selvityksiä ja materiaaleja, joista se viestii tarpeen mukaan yleisölle ja päätöksentekijöille.

Hallituksen esityksessä luonnonsuojelulaiksi ja eräiden siihen liittyvien lakien muuttamisesta todettiin, että ympäristöministeriö voisi myös pyytää luontopaneelilta lausunnon luonnon monimuotoisuutta koskevista ajankohtaisista tietotarpeista, kun ympäristöministeriö suunnittelee paneelin toimintaan tarkoitettujen määrärahojen kohdentamista ja valmistelee siihen liittyvää avustushakuilmoitusta. Luontopaneeli kartoittaisi näin ollen tietotarpeita ja tunnistaisi mahdollisia tietoon liittyviä katvealueita tieteellisen asiantuntijaelimen näkökulmasta. Lausunnon pyytäminen luontopaneelilta olisi tavallista kuulemismenettelyä eikä luontopaneelin toteuttamaan tietotarpeiden arviointiin sisältyisi julkista hallintotehtävää. Valtionavustusta hakisivat luontopaneelin jäsenten taustaorganisaatiot. Määrärahapäätökset valmistelisi ympäristöministeriö. Ympäristö-ministeriö toimisi valtionavustusten myöntäjänä ja valvojana luontopaneelille talousarviossa osoitetun määrärahan jakamisessa. Valtionavustusta koskevasta menettelystä ja ympäristöministeriön roolista säädettäisiin tarkemmin asetuksessa, joka annetaan valtionavustuslain (688/2001) nojalla (HE 76/2022 vp, s147).

Hallituksen esityksen mukaisesti esitetään, että valtioneuvosto antaa valtion avustuksen myöntämisestä Suomen ilmastopaneelin tehtävien toteuttamiseksi annetun asetuksen (684/2020) mukaisen asetuksen Suomen luontopaneelin tehtävien toteuttamisen avustamiseksi.

Yksityiskohtaiset perustelut

*1 § Soveltamisala*. Avustusta voitaisiin myöntää valtion talousarvion enimmäismäärien puitteissa ympäristöministeriön määrärahoista. Asetuksessa säädettäisiin valtionavustuksen talousarvion mukaisista edellytyksistä ja tarkoituksesta. Valtionavustukseen sovellettaisiin lisäksi valtionavustuslakia.

*2 § Valtionapuviranomainen*. Tämän asetuksen mukaisia toimintavaltuuksia käyttävänä valtionapuviranomaisena toimisi ympäristöministeriö. Ympäristöministeriö päättäisi avustuksen myöntämisestä ja hoitaisi siihen liittyvät tehtävät.

*3 § Valtionavustuksen tarkoitus*. Valtionavustusta myönnettäisiin Suomen luontopaneelin tehtävien täyttämiseksi. Luonnonsuojelulain 12 §:n mukaan Suomen luontopaneelin tehtävänä on tuottaa, koostaa ja eritellä tieteellistä tietoa luonnon monimuotoisuutta koskevien politiikkatoimien suunnittelua, toimeenpanoa, seurantaa ja päätöksentekoa varten. Näitä tehtäviä varten luontopaneeli voi antaa myös lausuntoja luonnon monimuotoisuuteen vaikuttavista suunnitelmista ja muista asiakirjoista. Luontopaneeli voi tuottaa myös muita selvityksiä ja materiaaleja, joista se viestii tarpeen mukaan yleisölle ja päätöksentekijöille

Asetuksessa säädettäisiin, että avustusta ei voi käyttää muihin tarkoituksiin.

*4 § Valtionavustuksen hakeminen*. Valtionavustusta haettaisiin valtioapuviranomaisena toimivalta ministeriöltä ministeriön erikseen ilmoittamalla tavalla ja ilmoittamana ajankohtana. Haku järjestettäisiin enintään kaksi kertaa vuodessa hallinnollisen taakan kohtuullistamiseksi.

Asetuksessa säädettäisiin, että valtion virastot ja tutkimuslaitokset eivät voi hakea avustusta asetuksen nojalla. Tämän johdosta esimerkiksi Suomen ympäristökeskus (SYKE) tai Luonnonvarakeskus (LUKE) eivät voi hakea avustusta. Valtionavustuslain esitöissä (HE 63/2001 vp. s. 44) todetaan, että valtionavustuslain 8 §:n nojalla on mahdollista antaa tarkempia säännöksiä valtionavustuksen saajista. Koska valtionavustuksen tarkoitus on varmistaa Suomen luontopaneelin tehtävien täyttäminen, on tarkoituksenmukaista rajata hakijajoukko siten, että hakukelpoisia ovat ainoastaan Suomen luontopaneelin jäsenet. Valtionavustuksen rajaaminen Suomen luontopaneelin jäseniin ei tosiasiallisesti tarkoita sitä, että vain Suomen luontopaneelin jäsenet taustaorganisaatioineen voivat tuottaa tietoa ilmastopaneelille. Tiedon tuottamiseen voidaan käyttää kolmatta osapuolta esimerkiksi tilanteessa, jossa Suomen luontopaneelin jäsenellä ei ole tarvittavaa osaamista avustuksen kohteena olevan tiedon tuottamiseen. Tällaisessa tilanteessa Suomen luontopaneelissa toimiva avustuksensaaja muun muassa valvoo avustuksen käyttöä valtionavustuslain 7 §:n mukaisesti.

Valtionavustusta hakiessaan jäsenellä on oltava yhteisymmärrys taustaorganisaationsa kanssa avustuksen hakemisesta. Taustaorganisaatiolla tarkoitetaan sitä yliopistoa tai korkeakoulua, jossa Suomen luontopaneelin jäsen kulloinkin toimii. Yhteisymmärryksellä tarkoitetaan sitä, että taustaorganisaatio, jossa jäsen kulloinkin toimii, on antanut sitoumuksensa valtionavustuksen hakemiseen. Suomen luontopaneelin jäsen ei ilman taustaorganisaatiotaan ole hakukelpoinen.

Suomen luontopaneelin jäsenet nimetään taustaorganisaatioiden esityksestä. Avustusta saaneen Suomen luontopaneelin jäsenen paneelille tekemä tutkimustyö toteutetaan pääsääntöisesti siinä yliopistossa tai korkeakoulussa, jossa hän toimii. Kun avustus on myönnetty, taustaorganisaatio vastaa lähtökohtaisesti tutkimustyön yleishallinnoinnista (mm. tarvittava rekrytointi ja avustuksen avustusehtojen noudattaminen). Yhteisymmärrystä edellytetään, jotta vältyttäisiin tilanteilta, joissa Suomen luontopaneelin jäsenet voivat hakea avustusta yksityishenkilöinä. Yhteisymmärryksestä huolimatta Suomen luontopaneelin jäsenet toimivat paneelin jäseninä riippumattomasti suhteessa omiin taustaorganisaatioihinsa.

Asetuksen tavoite ja vaikutukset

Tavoitteena on selkeyttää ja rajata avustusmenettelyä Suomen luontopaneelin tehtävien täyttämisen varmistamiseksi.

Asetuksella on vaikutuksia viranomaisten toimintaan. Asetus yksinkertaistaa hakumenettelyä ja vähentää valtionapuviranomaisen hallinnollista taakkaa. Tarkentamalla valtionavustuksen myöntämisen edellytyksiä asetus vahvistaa lisäksi hallinnon avoimuutta.

Asetuksella ei arvioida olevan muita taloudellisia-, yhteiskunnallisia tai ympäristövaikutuksia. Asetuksella myönnettäviä avustuksia myönnettäisiin valtion talousarvion puitteissa, joten sillä ei olisi välittömiä vaikutuksia valtion talousarvioon.

Asian valmistelu

Asetusluonnos on valmisteltu ympäristöministeriössä virkatyönä helmikuussa 2023.

Asetusluonnos on ollut lausuntokierroksella 1.3.-12.4.2023 (Täydentyy lausuntokierroksen jälkeen…)

(Asetus on tarkastettu oikeusministeriön laintarkastuksessa…)

Asetuksen voimaantulo

Asetus ehdotetaan tulemaan voimaan xx.xx.2023.